b'\n_START_ARTICLE_\nPotovanje groze\n_START_SECTION_\nTeme:\n_START_PARAGRAPH_\n\xe2\x80\xa2 konflikt z odraslimi \xe2\x80\xa2 upornost \xe2\x80\xa2 pobeg od doma \xe2\x80\xa2 kraja \xe2\x80\xa2 mladostni\xc5\xa1ko nasilje\n_START_SECTION_\nVsebina\n_START_PARAGRAPH_\nDelo govori o drugo\xc5\xa1olcu Janu, ki ga doma\xc4\x8de zadol\xc5\xbeitve zelo du\xc5\xa1ijo in utesnjujejo. Nerad si umiva obraz, u\xc5\xa1esa in zelo mu gre na \xc5\xbeivce pospravljanje sobe. Ko so v \xc5\xa1oli brali knjigo o de\xc4\x8dku, ki je u\xc5\xa1el od doma, se Jan odlo\xc4\x8di, da si tudi sam pridobi to izku\xc5\xa1njo. Nekega navadnega jutra se odpravi na pot. Odide od doma, ker misli, da je pogumen in da bo s tem kaznoval svoje star\xc5\xa1e. Vendar bolj ko se je oddaljeval od doma, bolj si je \xc5\xbeelel nazaj, saj je na poti do\xc5\xbeivljal neprijetna presene\xc4\x8denja. Ukradli so mu nahrbtnik in denar, se iz\xc5\xbeivljali nad njim... Vse bolj je bil prestra\xc5\xa1en. Zatekel se je na zapu\xc5\xa1\xc4\x8deno dvori\xc5\xa1\xc4\x8de med odpadke in stare kartonske \xc5\xa1katle. Spet so se pojavili nepridipravi, le da ga tokrat niso opazili. Jan je ujel pogovor, ko so govorili o ropu menjalnice, ki stoji blizu njegovega doma. Takoj, ko je le lahko, je zbe\xc5\xbeal stran. A kaj kmalu ga je za vrat zagrabil dedek, Jan pa mu je prestra\xc5\xa1en odgovoril, naj ga hitro odpelje na policijsko postajo. Tam je vse, kar je vedel, povedal naredniku Kobalu. Nato so poklicali star\xc5\xa1e, da sta pri\xc5\xa1la po Jana. Roparje so kmalu ujeli, le vodje ne. Ko mu je narednik to povedal, je \xc5\xa1e sam od\xc5\xa1el pogledat, kje se skriva vodja, pa \xc4\x8deprav je obljubil, da ne bo od\xc5\xa1el od doma. Radovednost ga je premagala. Ko je na\xc5\xa1el vodjo, ga je ta opazil in ga za\xc4\x8del loviti. Na sre\xc4\x8do je bila v bli\xc5\xbeini policija, ki je vodjo prijela. Jan je bil ponovno junak, nato pa je hitro pohitel domov, kjer sta ga \xc5\xbee nestrpno \xc4\x8dakala star\xc5\xa1a. Vmes pa ga je zaradi listka domov klicala tudi so\xc5\xa1olka \xc5\xa0pela, saj je tudi ona hotela zbe\xc5\xbeati od doma. O\xc4\x8de ga je s povzdignjenim glasom vpra\xc5\xa1al, \xc4\x8de je spet nameraval od doma. Jan pa se je samo smehljal. Eno potovanje je bilo dovolj, a \xc4\x8de ga o\xc4\x8de in mati ne bosta poslu\xc5\xa1ala, se lahko zgodi \xc5\xa1e marsikaj.'